荃灣呢條街大把嘢食，今日就無啦啦俾人拉咗入嚟食瑞士雞翼。每次嚟冰室必定揀常餐。呢度嘅常餐係番茄湯通粉再配搭一個餸，咁我係叫咗瑞士雞脾咁。我真係唔明啲人點解會叫雞全翼囉，都唔知點食好，所以醒目嘅我就梗係叫啖啖肉嘅雞髀啦。瑞士汁味道係夠晒香濃，但比起其他冰室嘅雞髀嘅 size 係細啲嘅。友人唔食番茄，於是轉咗做豬骨湯通粉，配多士奄列。多士係厚多士嚟嘅，仲搽上咗滿滿嘅蒜蓉醬，每一啖都好好味。火腿奄列都比平時嘅嚟得大份，所以平時超大食嘅友人都食飽咗。